



1. ------IND- 2017 0525 E-- MT- ------ 20181003 --- --- FINAL

1. **DISPOŻIZZJONIJIET ĠENERALI**

MINISTERU TAL-AGRIKOLTURA U S-SAJD, L-IKEL U L-AMBJENT

**Nru 122 Is-Sibt, 19 ta’ Mejju 2018 Taq. 1. Paġ. 52591**

*Digriet Reġju 293/2018, tat-18 ta’ Mejju, dwar it-tnaqqis tal-użu ta’ basktijiet tal-plastik u li joħloq ir-Reġistru ta’ Produtturi.*

I

Id-Direttiva 94/62/KE tal-Parlament Ewropew u tal-Kunsill, tal-20 ta’ Diċembru 1994, dwar l-imballaġġ u l-iskart mill-imballaġġ, ġiet adottata għall-prevenzjoni jew it-tnaqqis tal-impatt fuq l-ambjent tal-imballaġġ u l-iskart tiegħu. Din id-Direttiva ġiet inkorporata fl-ordinament ġuridiku Spanjol permezz tal-Liġi 11/1997, tal-24 ta’ April, dwar Imballaġġi u Skart mill-Imballaġġi u d-Digriet Reġju 782/1998, tat-30 ta’ April, li japprova r-Regolament għall-iżvilupp u l-eżekuzzjoni tal-Liġi 11/1997, tal-24 ta’ April, dwar Imballaġġi u Skart mill-Imballaġġi. Għalkemm il-basktijiet tal-plastik huma imballaġġi fis-sens tad-Direttiva 94/62/KE tal-Parlament Ewropew u tal-Kunsill tal-20 ta’ Diċembru 1994, il-formulazzjoni oriġinali ta’ din id-Direttiva ma tinkludix dispożizzjonijiet speċifiċi dwar il-konsum ta’ dan it-tip ta’ imballaġġi.

Il-livelli kurrenti ta’ konsum ta’ basktijiet tal-plastik jipproduċu livelli għolja ta’ skart imxerred, jimplikaw konsum ineffiċjenti tar-riżorsi u hu prevedibbli li dawn jiżdiedu jekk ma jittiħdux il-miżuri xierqa. Basktijiet tal-plastik imxerrdin jikkawżaw tniġġis fl-ambjent u jaggravaw il-problema ġenerali tal-preżenza ta’ skart f’korpi tal-ilma, li joħloq theddida għall-ekosistemi akkwatiċi fil-kamp ta’ applikazzjoni globali. Il-basktijiet tal-plastik ta’ ħxuna ta’ inqas minn 50 mikron -"basktijiet tal-plastik ħfief"-, li jirrappreżentaw il-maġġoranza kbira tal-għadd totali ta’ basktijiet tal-plastik użati fl-Unjoni Ewropea, jintużaw mill-ġdid inqas spiss minn basktijiet eħxen. Għalhekk, il-basktijiet tal-plastik ħfief isiru skart aktar malajr u għandhom it-tendenza li jinfirxu bħala skart aktar spiss minħabba l-piż imnaqqas tagħhom. Ir-rati kurrenti ta’ riċiklaġġ ta’ basktijiet tal-plastik ħfief huma baxxi ħafna u, minħabba serje ta’ diffikultajiet prattiċi u ekonomiċi, x’aktarx li ma jilħqux livelli sinifikanti fil-futur qarib.

Biex tissolva l-problema deskritta, fl-ambitu tal-Unjoni Ewropea, ġiet approvata d-Direttiva (UE) 2015/720 tal-Parlament Ewropew u tal-Kunsill tad-29 ta’ April 2015, li temenda d-Direttiva 94/62/KE rigward it-tnaqqis tal-konsum tal-basktijiet tal-plastik ħfief. L-għan ta’ dan id-Digriet Reġju hu li jinkorpora d-Direttiva (UE) 2015/720 tal-Parlament Ewropew u tal-Kunsill, tad-29 ta’ April 2015, fl-ordinament ġuridiku Spanjol.

Din id-Direttiva komunitarja tistabbilixxi li l-Istati Membri għandhom jadottaw miżuri biex inaqqsu b’mod sostenibbli, fit-territorju tagħhom, il-konsum ta’ basktijiet tal-plastik ħfief. Għal dan il-għan, din tipprovdi diversi għażliet lill-Istati Membri, li jinkludu l-istabbiliment ta’ għanijiet nazzjonali ta’ tnaqqis, l-introduzzjoni ta’ strumenti ekonomiċi kif ukoll, fejn xieraq, restrizzjonijiet fuq il-kummerċjalizzazzjoni tagħhom, sakemm dawn ir-restrizzjonijiet ikunu proporzjonati u mhux diskriminatorji. Bl-istess mod, hija tistabbilixxi li dawn il-miżuri jistgħu jvarjaw skont l-inċidenza tal-basktijiet tal-plastik ħfief fl-ambjent meta jiġu rkuprati jew mormija, dwar il-proprjetajiet tagħhom għall-ikkompostjar, tad-durabilità tagħhom jew tal-użu speċifiku previst tagħhom.

Fi kwalunkwe każ, l-Istati Membri għandhom jistabbilixxu, mill-inqas, waħda mill-miżuri li ġejjin: a) l-adozzjoni ta’ miżuri li jiżguraw li l-livell ta’ konsum annwali ma jaqbiżx 90 basket tal-plastik ħafif għal kull persuna sal-31 ta’ Diċembru 2019, u 40 basket tal-plastik ħafif għal kull persuna sal-31 ta’ Diċembru 2025, jew għan ekwivalenti espress f’piż; b) l-adozzjoni ta’ strumenti li jiggarantixxu li, mhux aktar tard mill-31 ta’ Diċembru 2018, ma jingħatawx mingħajr ħlas basktijiet tal-plastik ħfief fil-postijiet tal-bejgħ ta’ merkanzija jew prodotti, sakemm ma jiġux applikati strumenti ugwalment effettivi. Id-Direttiva tippermetti li l-Istati Membri jeskludu minn dawn il-miżuri l-basktijiet ta’ ħxuna ta’ inqas minn 15-il mikron, użati għal raġunijiet ta’ iġjene jew biex jiġi evitat ħela ta’ ikel. Bl-istess mod, id-Direttiva tistabbilixxi li, mis-27 ta’ Mejju 2018, l-Istati Membri għandhom jinfurmaw dwar il-konsum annwali ta’ basktijiet tal-plastik ħfief, meta jipprovdu lill-Kummissjoni Ewropea l-informazzjoni dwar imballaġġ u skart mill-imballaġġ skont ir-regolamenti kurrenti. Għall-bqija tal-basktijiet tal-plastik - dawk ta’ ħxuna ta’ 50 mikron jew aktar - id-Direttiva tipprevedi li l-Istati Membri jistgħu jadottaw miżuri, bħal strumenti ekonomiċi u għanijiet nazzjonali ta’ tnaqqis. Min-naħa l-oħra, idDirettiva tagħti importanza speċjali lill-informazzjoni għall-pubbliku u lill-kampanji ta’ sensibilizzazzjoni dwar il-konsegwenzi negattivi għall-ambjent li jirriżultaw mill-konsum eċċessiv ta’ basktijiet tal-plastik ħfief, li għandhom jitwettqu mill-Istati Membri.

II

Fir-rigward tal-konsum ta’ basktijiet tal-plastik, il-Pjan Nazzjonali Integrat tal-Iskart għall-perjodu 2008-2015 ikkunsidra diversi miżuri biex tinkiseb is-sostituzzjoni progressiva tal-basktijiet li jintużaw darba biss. Fost dawn il-miżuri, jispikka t-tnaqqis ta’ 50% tal-basktijiet li jintużaw darba biss għall-2010, kif ukoll id-determinazzjoni ta’ kalendarju ta’ sostituzzjoni ta’ plastiks mhux bijodegradabbli jew il-promozzjoni ta’ ftehimiet mas-setturi tad-distribuzzjoni biex titnaqqas il-ġenerazzjoni ta’ skart minn basktijiet li jintużaw darba biss u l-promozzjoni tal-konsum ta’ basktijiet li jistgħu jerġgħu jintużaw fi ħwienet u supermarkits u s-sostituzzjoni ta’ basktijiet tal-plastik li jintużaw darba biss u mhumiex bijodegradabbli permezz ta’ basktijiet ta’ materjal bijodegradabbli. Għandu jiġi nnotat li l-kunċett bijodegradabbli għandu jinftiehem bħala kompost konformi mad-dispożizzjonijiet tad-Direttiva (UE) 2015/720 tal-Parlament Ewropew u tal-Kunsill, tad-29 ta’ April 2015.

Min-naħa tagħha, it-tieni dispożizzjoni addizzjonali tal-Liġi 22/2011, tat-28 ta’ Lulju, dwar skart u ħamrija kkontaminata, tobbliga lill-amministrazzjonijiet pubbliċi jadottaw il-miżuri meħtieġa biex jippromwovu l-aktar sistemi sostenibbli ta’ prevenzjoni, tnaqqis u ġestjoni ta’ skart ta’ basktijiet kummerċjali tal-plastik li jintużaw darba biss u mhumiex bijodegradabbli u l-alternattivi tagħhom, inklużi l-azzjonijiet relatati mal-kundizzjoni tal-amministrazzjoni bħala konsumatur, permezz tax-xiri pubbliku.

Sussegwentement, il-Programm tal-Istat dwar il-Prevenzjoni tal-Iskart 2014-2020, approvat permezz tal-Ftehim tal-Kunsill tal-Ministri tat-13 ta’ Diċembru 2013, jinkludi l-parti prijoritarja tal-imballaġġi fejn jissemmew xi miżuri speċifiċi dwar it-tnaqqis tal-użu tal-basktijiet tal-plastik. Barra minn hekk, il-Pjan Qafas Nazzjonali dwar il-Ġestjoni tal-Iskart 2016-2022, approvat permezz tal-Ftehim tal-Kunsill tal-Ministru tas-6 ta’ Novembru 2015, fil-kapitolu tiegħu dwar l-imballaġġi u l-iskart mill-imballaġġi, jinkludi wkoll informazzjoni u għanijiet dwar il-basktijiet tal-plastik.

Finalment, mill-approvazzjoni u l-implimentazzjoni tal-Pjan Nazzjonali Integrat tal-Iskart 2008-2015, tal-Liġi 22/2011, tat-28 ta’ Lulju, u tal-istrumenti sussegwenti ta’ programmazzjoni u ppjanar fir-rigward tal-iskart, huma ħafna l-miżuri adottati mill-amministrazzjonijiet pubbliċi u s-settur tad-distribuzzjoni biex jitnaqqas il-konsum ta’ dan it-tip ta’ imballaġġ: ftehimiet volontarji mad-distributuri, kampanji ta’ sensibilizzazzjoni, introduzzjoni ta’ taxxi, promozzjoni tal-konsum ta’ basktijiet permanenti, u ffissar ta’ prezz, fost oħrajn. Bħala riżultat ta’ dawn il-miżuri u skont informazzjoni tas-settur, matul dawn is-snin il-konsum tnaqqas bi kważi nofs, minn 317-il basket għal kull abitant fl-2007 għal 144 basket għal kull abitant fl-2014, prinċipalment minħabba bidla fix-xejra tal-konsum ta’ dan l-imballaġġ.

Skont l-informazzjoni pprovduta mis-settur, fi Spanja tqiegħdu fis-suq fl-2014, madwar 62 560 tunnellata ta’ basktijiet tal-plastik ta’ ħxuna ta’ inqas minn 50 mikron (6.730 miljun unità), li minnhom 23 % kienu basktijiet ta’ inqas minn 15-il mikron u madwar 4 670 tunnellata ta’ basktijiet tal-plastik ta’ aktar minn 50 mikron (158 miljun unità). Għaldaqstant huwa meħtieġ li jibqgħu jiġu infurzati dawn il-bidliet fit-tendenzi tal-użu tal-basktijiet tal-plastik, b’mod partikolari f’ċertu setturi bħan-negozji żgħar u tiġi inkorporata d-direttiva Ewropea ġdida dwar l-użu tal-basktijiet fl-ordinament ġuridiku Spanjol.

III

Fost il-possibbiltajiet li toffri d-Direttiva għall-basktijiet tal-plastik ħfief, ġie kkunsidrat li l-aktar miżuri xierqa huma dawn li ġejjin: l-ewwel nett, li, mill-1 ta’ Lulju 2018 se jkun ipprojbit l-għoti b’xejn tal-basktijiet lill-konsumaturi fil-punti tal-bejgħ. Dan ifisser li minn din id-data n-negozjanti għandhom jitolbu ħlas għal kull basket tal-plastik ħafif li jagħtu lill-konsumatur. Huma esklużi minn din il-miżura l-basktijiet tal-plastik ħfief ħafna, jiġifieri, il-basktijiet tal-plastik ta’ ħxuna ta’ anqas minn 15-il mikron, li huma meħtieġa għal raġunijiet ta’ iġjene, jew li jiġu pprovduti bħala imballaġġ primarju għal ikel bl-ingrossa. It-tieni nett, mill-1 ta’ Jannar 2021 se jkun ipprojbit l-għoti –b’xejn jew mhux- lill-konsumaturi, fil-punti tal-bejgħ, ta’ basktijiet tal-plastik ħfief u ħfief ħafna mhux kompostibbli. F’dan il-perjodu huwa mistenni li tiġi aġġustata s-saħħa vinkolanti li biha l-basktijiet tal-plastik ħfief u ħfief ħafna jkunu kompostibbli biss għall-implimentazzjoni sħiħa tal-ġbir separat tal-bijoskart, meħtieġa biex ikunu jistgħu jintlaħqu l-għanijiet komunitarji ta’ tħejjija għall-użu mill-ġdid u r-riċiklaġġ tal-iskart muniċipali, stabbiliti fil-Liġi 22/2011, tat-28 ta’ Lulju, kif ukoll fid-direttivi Ewropej ġodda dwar l-iskart. B’dan il-mod il-basktijiet kompostibbli, li t-trattament l-aktar xieraq tagħhom huwa permezz ta’ proċessi bijoloġiċi, se jiġu ġestiti flimkien mal-frazzjoni tal-bijoskart preżenti fl-iskart muniċipali, u b’hekk jiġi evitat li dawn jitħalltu ma’ flussi oħra ta’ skart bħall-imballaġġi tal-plastik, peress li t-taħlit tagħhom jista’ jagħmilha diffiċli li l-plastik mhux kompostibbli jiġi rriċiklat b’mod mekkaniku.

Għandu jiġi enfasizzat li l-għan tad-Direttiva (UE) 2015/720 tal-Parlament Ewropew u tal-Kunsill, tad-29 ta’ April 2015, u għaldqstant ta’ dan id-Digriet Reġju, huwa t-tnaqqis tal-użu tal-basktijiet tal-plastik ħfief. L-użu tal-basktijiet tal-plastik kompostibbli huwa wieħed mill-alternattivi possibbli, iżda mhijiex l-unika waħda. In-negozjanti mhumiex obbligati jibdlu l-basktijiet tal-plastik mhux kompostibbli mal-basktijiet tal-plastik kompostibbli, iżda se jkunu jistgħu jużaw kwalunkwe soluzzjoni oħra filwaqt li jitqies il-fatt li din ma twassalx għal żieda fil-ġenerazzjoni ta’ skart mill-imballaġġi.

F’dawn l-aħħar snin tqiegħdu fis-suq basktijiet tal-plastik immarkati «ossobijodegradabbli» u «ossodegradabbli». F’dawn il-basktijiet, huma inkorporati addittivi għall-plastiks konvenzjonali li, maż-żmien, ifarrku l-plastik f’partiċelli żgħar li jibqgħu fl-ambjent. Jista’ jkun qarrieqi li dawn il-basktijiet jiġu deskritti bħala "bijodegradabbli", billi mhumiex soluzzjoni għall-problema tat-tniġġis ikkawżata mir-rimi tagħhom, iżda jista’ jaggravaha. Bi mġiba simili għall-basktijiet manifatturati minn plastik ossodegradabbli, hemm basktijiet manifatturati minn plastik fotoframmentabbli, termoframmentabbli u idroframmentabbli, li jibqgħu jitqiesu bħala basktijiet manifatturati minn plastiks frammentabbli. Biex tiġi evitata ħsara lill-ħamrija, l-ilma u l-bijota, ikkawżata mill-permanenza tal-plastik fl-ambjent, iżda f’partiċelli iżgħar, ġie deċiż li tiġi pprojbita wkoll il-kunsinna ta’ basktijiet tal-plastik frammentabbli mill-1 ta’ Jannar 2020, jiġifieri l-basktijiet tal-plastik manifatturati b’materjali tal-plastik li jinkludu addittivi li jikkatalizzaw il-frammentazzjoni tal-materjal tal-plastik f’mikroframmenti.

Barra minn hekk, meta wieħed iqis li d-Direttiva (UE) 2015/720 tal-Parlament Ewropew u tal-Kunsill tad-29 ta’ April 2015 toffri lill-Istati Membri l-possibbiltà li jadottaw miżuri biex inaqqsu l-konsum ta’ kwalunkwe tip ta’ basket tal-plastik, irrispettivament mill-ħxuna tiegħu, ġie meqjus xieraq ukoll li jiġu adottati miżuri għall-basktijiet ta’ ħxuna ta’ 50 mikron jew aktar: minn naħa waħda, hemm l-obbligu li jintalab ħlas għal dawn il-basktijiet mill-1 ta Lulju 2018 minbarra għal dawk li fihom perċentwal ta’ plastik riċiklat daqs jew ogħla minn 70 % u min-naħa l-oħra, u sabiex isir avvanz lejn ekonomija ċirkolari u titħeġġeġ ir-reintegrazzjoni ta’ materjali ġejjin mill-iskart fil-manifattura ta’ prodotti ġodda, jiġi stabbilit l-obbligu li dawn il-basktijiet ikun fihom, mill-1 ta’ Jannar 2020, perċentwal minimu ta’ plastik riċiklat ta’ 50 %, u huwa propost prezz gwida orħos għal dawn il-basktijiet. Għall-għanijiet ta’ spezzjoni u kontroll tal-eċċezzjoni tal-ġbir tal-basktijiet b’aktar minn 70 % ta’ plastik riċiklat, in-negozjanti għandu jkollhom id-dokumentazzjoni meħtieġa li tippermetti l-akkreditazzjoni ta’ dan il-perċentwal.

Fl-aħħar nett, għandu jiġi ċċarat li dawn il-miżuri kollha se jaffettwaw ukoll il-basktijiet li jistgħu jiġu pprovduti fil-bejgħ online kif ukoll dawk imqassma fid-djar. Huwa eskluż it-tqartis tal-plastik użat għall-bejgħ mill-bogħod, għalkemm dan għandu jitqies bħala imballaġġi jekk jikkonforma mad-definizzjoni ta’ imballaġġ u l-eżempji tiegħu stabbilita fil-Liġi 11/1997, tal-24 ta’ April.

Għall-informazzjoni u s-sensibilizzazzjoni taċ-ċittadini dwar il-miżuri adottati f’dan id-Digriet Reġju u dwar l-effett fuq l-ambjent ikkawżat mill-konsum eċċessiv ta’ basktijiet tal-plastik ħfief u r-rimi tagħhom u għall-promozzjoni tal-applikazzjoni tal-prinċipju tal-ġerarkija tal-iskart, il-Ministeru tal-Agrikoltura u s-Sajd, l-Ikel u l-Ambjent u l-awtoritajiet kompetenti tal-muniċipalitajiet awtonomi għandhom iwettqu kampanji ta’ sensibilizzazzjoni, għall-inqas fl-ewwel sena mid-dħul fis-seħħ ta’ dan id-Digriet Reġju. Barra minn hekk, dawn il-kampanji għandhom jinkludu informazzjoni dwar il-kontenitur li fih għandhom jiġu ddepożitati l-basktijiet tal-plastik, kompostibbli u mhux kompostibbli. B’dan l-istess mod, l-entitajiet lokali u s-settur privat jistgħu wkoll iwettqu kampanji ta’ sensibilizzazzjoni. Meta wieħed iżomm f’moħħu li l-basktijiet tal-plastik huma imballaġġ, il-kampanji mwettqa mill-amministrazzjonijiet pubbliċi jistgħu jiġu ffinanzjati mis-sistemi kollettivi ta’ responsabbiltà estiża (magħrufa qabel bħala sistemi integrati ta’ ġestjoni), fil-qafas tal-ftehimiet ta’ finanzjament li dawn is-sistemi għandhom mal-muniċipalitajiet awtonomi jew, fejn xieraq, mal-entitajiet lokali.

Skont id-dispożizzjonijiet tar-regolamenti Ewropej, jiġi stabbilit l-obbligu tal-immarkar tal-basktijiet kompostibbli fi żmien tmintax-il xahar mid-data li fiha l-Kummissjoni Ewropea tadotta l-att li jistabbilixxi l-ispeċifikazzjonijiet tat-tikketti jew trademarks li jiggarantixxu r-rikonoxximent ta’ dawn il-basktijiet fl-Unjoni Ewropea kollha kif ukoll biex tiġi pprovduta informazzjoni korretta lill-konsumaturi dwar il-proprjetajiet ta’ dawn il-basktijiet.

IV

Il-Liġi 22/2011, tat-28 ta’ Lulju, tippromwovi l-implimentazzjoni ta’ miżuri ta’ prevenzjoni, l-użu mill-ġdid u r-riċiklaġġ tal-iskart, skont id-dispożizzjonijiet tad-Direttiva 2008/98/KE tal-Parlament Ewropew u tal-Kunsill, tad-19 ta’ Novembru 2008, dwar l-iskart u li tħassar ċerti Direttivi (Direttiva Qafas dwar l-Iskart). Il-liġi tipprevedi bħala strumenti ta’ ppjanar il-pjanijiet u programmi ta’ ġestjoni ta’ skart u l-programmi ta’ prevenzjoni ta’ skart, kif ukoll l-istabbiliment ta’ għanijiet ta’ prevenzjoni u ġbir separat ta’ skart. Dawn l-għanijiet ta’ prevenzjoni u ġbir separat huma marbuta, fost aspetti oħra, mal-informazzjoni disponibbli dwar il-kwantità u t-tip ta’ prodotti li jitqiegħdu fis-suq u li bl-użu jsiru skart.

Minħabba li qed isir dejjem aktar rilevanti l-avvanz fil-prevenzjoni tal-ġenerazzjoni ta’ ċerti tipi ta’ skart, it-titjib tal-forom tal-ġbir tiegħu, iż-żieda fir-rati ta’ riċiklaġġ u, fejn xieraq, l-applikazzjoni ta’ miżuri dwar il-finanzjament tiegħu, l-awtoritajiet ambjentali jeħtieġu aktar informazzjoni dwar il-kwantità u t-tipi ta’ prodotti li jitqiegħdu fis-suq u li, bl-użu, jiġġeneraw l-iskart.

Il-kumpilazzjoni tal-informazzjoni, fil-forma ta’ reġistri, dwar il-kwantità ta’ prodotti li jitqiegħdu fis-suq u li jiġġeneraw ċerti tipi ta’ skart hija obbligu stabbilit f’bosta Direttivi komunitarji dwar il-ġestjoni tal-iskart, speċjalment fl-istandards fejn japplika l-prinċipju tar-responsabbiltà estiża tal-produttur. F’dawn il-każijiet, il-kontribut ekonomiku ta’ kull produttur tal-prodott għall-finanzjament tal-ġestjoni tal-iskart hu proporzjonali għall-kwantità u t-tip ta’ prodotti li kull wieħed iqiegħed fis-suq.

Hu essenzjali li tkun disponibbli informazzjoni dwar it-tqegħid fis-suq ta’ tip ta’ imballaġġ, bħalma huma l-basktijiet tal-plastik, biex ikun jista’ jiġi evalwat jekk jintlaħqux l-għanijiet tal-Unjoni Ewropea għat-tnaqqis tal-konsum tagħhom, kif ukoll biex ikunu jistgħu jikkonformaw mal-provvista ta’ informazzjoni annwali lill-Kummissjoni Ewropea. Għal dawn ir-raġunijiet, jeħtieġ li l-manifatturi jintalbu jipprovdu informazzjoni annwali dwar it-tqegħid fis-suq ta’ basktijiet tal-plastik. Għal dan il-għan, għandu jinħoloq ir-Reġistru ta’ Produtturi ta’ Prodotti, reġistru ta’ natura amministrattiva u dikjarattiva, li se jkun assenjat lid-Direttorat Ġenerali tal-Kwalità u l-Evalwazzjoni Ambjentali u l-Ambjent Naturali fil-Ministeru tal-Agrikoltura u s-Sajd, l-Ikel u l-Ambjent.

Fir-Reġistru ta’ Produtturi ta’ Prodotti, se tinħoloq is-sezzjoni ta’ manifatturi ta’ basktijiet tal-plastik; permezz ta’ standards regolatorji oħra dwar flussi ta’ skart speċifiċi, jistgħu jinħolqu sezzjonijiet ġodda fir-reġistru.

Id-Digriet Reġju jispeċifika l-obbligi ta’ reġistrazzjoni tal-manifatturi u l-importaturi ta’ basktijiet tal-plastik fis-sezzjoni tal-basktijiet tal-plastik tar-Reġistru ta’ Produtturi ta’ Prodotti, fi żmien tliet xhur mid-dħul fis-seħħ ta’ dan id-Digriet Reġju u l-obbligu, min-naħa tal-manifatturi u l-importaturi ta’ basktijiet tal-plastik, li jipprovdu l-informazzjoni dwar it-tqegħid fis-suq ta’ basktijiet tal-plastik, biex b’hekk jikkonformaw mal-obbligi tal-provvista ta’ informazzjoni annwali dwar il-konsum annwali ta’ basktijiet tal-plastik lill-Kummissjoni Ewropea.

V

Dan id-Digriet Reġju hu maħruġ skont l-Artikolu 149.1. ir-regoli 13 u 23, tal-Kostituzzjoni Spanjola, li jagħtu lill-Istat is-setgħa esklussiva f’termini ta’ regolamenti u koordinazzjoni ta’ ppjanar ġenerali tal-attività ekonomika u f’termini ta’ leġiżlazzjoni bażika dwar il-protezzjoni tal-ambjent, rispettivament. L-awtorizzazzjoni biex jitwettaq dan l-iżvilupp regolatorju tinsab fit-tielet dispożizzjoni finali tal-Liġi 22/2011, tat-28 ta’ Lulju, li tagħti s-setgħa lill-Gvern tan-Nazzjon li jadotta, fil-kamp ta’ applikazzjoni tal-kompetenzi tiegħu, id-dispożizzjonijiet regolatorji meħtieġa għall-iżvilupp u l-applikazzjoni ta’ din il-liġi u, b’mod partikolari, biex jiġu stabbiliti standards għal tipi differenti ta’ skart, fejn jiġu stabbiliti dispożizzjonijiet speċifiċi relatati mal-produzzjoni u l-ġestjoni tagħhom u fit-tmien dispożizzjoni addizzjonali tal-liġi msemmija, li tipprovdi l-adattament għad-dispożizzjonijiet li jinsabu fil-liġi tad-dispożizzjonijiet ta’ żvilupp dwar l-iskart.

In-natura tal-miżuri adottati f’dan id-Digriet Reġju hija wkoll koperta mid-dispożizzjonijiet tal-Artikolu 16.1 tal-Liġi 22/2011, tat-28 ta’ Lulju, li jgħid li l-awtoritajiet kompetenti jistgħu jistabbilixxu miżuri ekonomiċi, finanzjarji u fiskali biex jippromwovu l-prevenzjoni tal-ġenerazzjoni ta’ skart, jimplimentaw il-ġbir separat, itejbu l-ġestjoni tal-iskart, jippromwovu u jsaħħu s-swieq tar-riċiklaġġ, kif ukoll biex is-settur tal-iskart jikkontribwixxi għat-tnaqqis tal-emissjonijiet ta’ gassijiet b’effett ta’ serra.

Qabel ma jitħejja t-test ta’ dan id-Digriet Reġju, ġiet issostanzjata permezz tal-portal web tal-Ministeru tal-Agrikoltura u s-Sajd, l-Ikel u l-Ambjent, il-konsultazzjoni pubblika preċedenti, prevista fl-Artikolu 133 tal-Liġi 39/2015, tal-1 ta’ Ottubru, tal-Proċedura Amministrattiva Komuni tal-Amministrazzjonijiet Pubbliċi, relatata mal-Artikolu 26.2 tal-Liġi 50/1997, tas-27 ta’ Novembru, tal-Gvern.

Waqt it-tħejjija ta’ dan id-Digriet Reġju ġew ikkonsultati l-aġenti ekonomiċi u soċjali, il-muniċipalitajiet awtonomi u l-belt ta’ Ceuta u l-belt ta’ Melilla, kif ukoll l-entitajiet lokali u s-setturi l-iktar rappreżentattivi potenzjalment affettwati. Barra minn hekk, il-proġett ġie sottomess għal konsultazzjoni tal-Kunsill Konsultattiv tal-Ambjent u għall-proċess ta’ parteċipazzjoni pubblika, skont id-dispożizzjonijiet tal-Liġi 27/2006, tat-18 ta’ Lulju, li jirregolaw id-drittijiet ta’ aċċess għall-informazzjoni, ta’ parteċipazzjoni pubblika u ta’ aċċess għall-ġustizzja fi kwistjonijiet ambjentali (tinkorpora d-Direttivi 2003/4 /KE u 2003/35/KE), u mad-dispożizzjonijiet tal-Liġi 50/1997, tas-27 ta’ Novembru, tal-Gvern.

Bl-istess mod, dan id-Digriet Reġju ġie preċedentement notifikat lill-Kummissjoni Ewropea, skont l-Artikolu 16 tad-Direttiva 94/62/KE tal-Parlament Ewropew u tal-Kunsill tal-20 ta’ Diċembru 1994, dwar l-imballaġġ u l-iskart mill-imballaġġ, permezz tal-proċedura prevista fid-Direttiva (UE) 2015/1535 tal-Parlament Ewropew u tal-Kunsill tad-9 ta’ Settembru 2015 li tistabbilixxi proċedura għall-għoti ta’ informazzjoni fil-qasam tar-regolamenti tekniċi u tar-regoli dwar is-servizzi tas-Soċjetà tal-Informatika, kif ukoll skont id-dispożizzjonijiet tad-Digriet Reġju 1337/1999, tal-31 ta’ Lulju li jirregolaw is-sottomissjoni ta’ informazzjoni fil-qasam ta’ standards u regolamenti tekniċi u regolamenti relatati mas-servizzi tas-soċjetà tal-informazzjoni.

B’kunsiderazzjoni għaċ-ċirkostanzi deskritti, dan id-Digriet Reġju josserva l-prinċipji ta’ ħtieġa, effikaċja, proporzjonalità, sigurtà ġuridika, trasparenza u effiċjenza, f’termini tal-kontenut u l-ipproċessar tiegħu, f’konformità mad-dispożizzjonijiet tal-Artikolu 129 tal-Liġi 39/2015, tal-1 ta’ Ottubru.

Min-naħa l-oħra, f’konformità mal-Artikolu 25 tal-Liġi 50/1997, tas-27 ta’ Novembru, dan id-Digriet Reġju jinsab inkluż fil-Pjan Annwali Regolatorju tal-2018.

Fuq talba tal-Ministru tal-Agrikoltura u s-Sajd, l-Ikel u l-Ambjent, bl-approvazzjoni preċedenti tal-Ministru tal-Finanzi u l-Amministrazzjoni Pubblika, bi ftehim mal-Kunsill tal-Istat u wara deliberazzjoni tal-Kabinett fil-laqgħa tiegħu tal-jum 18 ta’ Mejju 2018,

NIDDISPONI:

KAPITOLU I

**Dispożizzjonijiet ġenerali**

Artikolu 1. *Għan u skop.*

1. Dan id-Digriet Reġju għandu l-għan li jadotta miżuri għat-tnaqqis tal-konsum ta’ basktijiet tal-plastik, għall-prevenzjoni u t-tnaqqis tal-impatti negattivi li l-iskart iġġenerat minn dawn il-basktijiet tal-plastik jipproduċi fl-ambjent, b’attenzjoni speċjali għall-ħsara kkawżata lill-ekosistemi akkwatiċi, u f’ċerti attivitajiet ekonomiċi, bħas-sajd jew it-turiżmu, fost oħrajn. Għandu wkoll l-għan li jiġi evitat it-telf ta’ riżorsi materjali u ekonomiċi li jinvolvi r-rimi ta’ basktijiet tal-plastik u t-tixrid tagħhom fl-ambjent.

2. Dan id-Digriet Reġju għandu wkoll l-għan li joħloq ir-Reġistru ta’ Produtturi ta’ Prodotti, reġistru ta’ natura amministrattiva u dikjarattiva, li għandu jkun assenjat lid-Direttorat Ġenerali tal-Kwalità u l-Evalwazzjoni Ambjentali u l-Ambjent Naturali fil-Ministeru tal-Agrikoltura u s-Sajd, l-Ikel u l-Ambjent.

Artikolu 2.*Kamp ta' applikazzjoni.*

Fil-kamp ta’ applikazzjoni ta’ dan id-Digriet Reġju huma inklużi l-basktijiet tal-plastik kollha mqiegħda fis-suq fit-territorju tal-Istat, kif ukoll l-iskart iġġenerat minn dawn il-basktijiet.

Artikolu 3. *Definizzjonijiet.*

Minbarra d-definizzjonijiet li jinsabu fil-Liġi 22/2011, tat-28 ta’ Lulju, dwar skart u ħamrija kkontaminata, fil-Liġi 11/1997, tal-24 ta’ April, dwar imballaġġ u skart mill-imballaġġ, u fid-Digriet Reġju 782/1998, tat-30 ta’ April, li japprova r-Regolament għall-iżvilupp u l-implimentazzjoni tal-Liġi 11/1997, tal-24 ta’ April, għall-finijiet tad-dispożizzjonijiet ta’ dan id-Digriet Reġju għandhom japplikaw id-definizzjonijiet li ġejjin:

a) “plastik”: polimeru fis-sens tal-Artikolu 3.5 tar-Regolament (KE) Nru 1907/2006 tal-Parlament Ewropew u tal-Kunsill tat-18 ta’ Diċembru 2006, li miegħu setgħu ġew miżjuda addittivi jew sustanzi oħra, u li jista’ jikkostitwixxi komponent strutturali prinċipali tal-basktijiet;

b) “basktijiet tal-plastik”: basktijiet, bi jew mingħajr maqbad, magħmula mill-plastik, ipprovduti lill-konsumaturi fil-postijiet ta’ bejgħ ta’ merkanzija jew prodotti, li jinkludi l-bejgħ online u l-kunsinna fid-djar;

c) “basktijiet tal-plastik ħfief”: basktijiet tal-plastik ta’ ħxuna ta’ inqas minn 50 mikron;

d) “basktijiet tal-plastik ħfief ħafna”: basktijiet tal-plastik ta’ ħxuna ta’ inqas minn 15-il mikron, li huma meħtieġa għal raġunijiet ta’ iġjene, jew li jiġu pprovduti bħala imballaġġ primarju għal ikel bl-ingrossa, bħal frott, legumi, laħam, ħut, fost l-oħrajn, meta l-użu tagħhom jikkontribwixxi għall-prevenzjoni tal-ħela ta’ dan l-ikel;

e) “basktijiet tal-plastik frammentabbli”: basktijiet tal-plastik manifatturati b’materjali tal-plastik li jinkludu addittivi li jikkatalizzaw il-frammentazzjoni tal-materjal tal-plastik f’mikroframmenti. Fil-kunċett ta’ plastik frammentabbli hu inkluż kemm il-plastik ossoframmentabbli kif ukoll dak fotoframmentabbli, termoframmentabbli u idroframmentabbli;

f) “basktijiet tal-plastik kompostibbli”: basktijiet tal-plastik konformi mar-rekwiżiti tal-istandard Ewropew EN 13432:2000 “Kontenituri u imballaġġi. Rekwiżiti għall-kontenituri u imballaġġi rikuperabbli permezz tal-ikkompostjar u l-bijodegradazzjoni. Programm ta’ prova u kriterji ta’ evalwazzjoni għall-aċċettazzjoni finali tal-kontenitur jew imballaġġ” u fl-aġġornamenti suċċessivi tiegħu, kif ukoll il-basktijiet tal-plastik li jikkonformaw mal-istandards Ewropej jew nazzjonali ta’ bijodegradazzjoni permezz tal-ikkompostjar domestiku;

g) “manifattur ta’ basktijiet tal-plastik”: min iqiegħed fis-suq nazzjonali basktijiet tal-plastik lesti. L-importaturi ta’ basktijiet tal-plastik lesti jkollhom ukoll l-istatus ta’ manifatturi.

KAPITOLU II

**Miżuri, obbligi u kampanji għat-tnaqqis tal-konsum ta’ basktijiet tal-plastik**

Artikolu 4. *Miżuri għat-tnaqqis tal-konsum ta’ basktijiet tal-plastik.*

Il-miżuri li se jiġu adottati għat-tnaqqis tal-użu tal-basktijiet tal-plastik, skont id-data tad-dħul fis-seħħ, huma dawn li ġejjin:

1. Mill-1 ta’ Lulju 2018:

a) Ikun ipprojbit l-għoti ta’ basktijiet tal-plastik bla ħlas lill-konsumaturi fil-postijiet tal-bejgħ ta’ merkanzija jew prodotti, ħlief għal basktijiet tal-plastik ħfief ħafna u għal basktijiet tal-plastik bi ħxuna daqs jew ogħla minn 50 mikron b’perċentwal daqs jew ogħla minn 70 % ta’ plastik riċiklat.

b) Fil-każ tal-eċċezzjoni għall-basktijiet tal-plastik bi ħxuna daqs jew ogħla minn 50 mikron prevista fit-taqsima preċedenti, in-negozjanti għandu jkollhom id-dokumentazzjoni pprovduta mill-manifattur li jakkredita dan il-perċentwal.

c) In-negozjanti għandhom jitolbu ammont, għal kull basket tal-plastik li jipprovdu lill-konsumatur. Għad-determinazzjoni tal-prezz tal-basktijiet tal-plastik, in-negozjanti jistgħu jieħdu bħala referenza l-prezzijiet gwida stabbiliti fl-Anness I.

d) Bl-istess mod, in-negozjanti għandhom jinfurmaw lill-konsumaturi dwar il-prezzijiet stabbiliti, billi jesponuhom għall-pubbliku f’post viżibbli u jinkludu referenza għall-konformità mal-obbligi li jinsabu fit-taqsimiet preċedenti.

2. Mill-1 ta’ Jannar 2020:

1. Ikun ipprojbit l-għoti ta’ basktijiet tal-plastik frammentabbli lill-konsumaturi fil-postijiet tal-bejgħ.
2. Il-basktijiet tal-plastik ta’ ħxuna ta’ 50 mikron jew aktar għandu jkun fihom perċentwal minimu ta’ 50 % ta’ plastik riċiklat.

3. Mill-1 ta’ Jannar 2012, se jiġi pprojbit l-għoti ta’ basktijiet tal-plastik ħfief u ħfief ħafna lill-konsumatur fil-punti tal-bejgħ ta’ oġġetti jew prodotti, ħlief jekk ikunu tal-plastik kompostibbli. In-negozjanti se jkunu jistgħu jagħżlu wkoll għamliet oħra ta’ imballaġġi biex jissostitwixxu l-basktijiet tal-plastik.

4. Il-miżuri kollha inklużi f’dan l-Artikolu għandhom jaffettwaw kemm il-basktijiet tal-plastik li jingħataw fil-punti tal-bejgħ ta’ oġġetti jew prodotti kif ukoll dawk li jistgħu jiġu pprovduti fil-bejgħ online, kif ukoll dawk li jitqassmu fid-djar. Huwa eskluż it-tqartis tal-plastik użat għall-bejgħ mill-bogħod, għalkemm dan għandu jitqies bħala imballaġġ jekk jikkonforma mad-definizzjoni ta’ imballaġġ u l-eżempji tiegħu stabbilita fil-Liġi 11/1997, tal-24 ta’ April.

Artikolu 5. *Obbligi tal-immarkar tal-basktijiet tal-plastik.*

Fi żmien tmintax-il xahar mill-adozzjoni tal-leġiżlazzjoni Ewropea prevista fl-Artikolu 8a tad-Direttiva’ 94/62/KE tal-Parlament Ewropew u tal-Kunsill tal-20 ta Diċembru 1994 dwar l-imballaġġ u l-iskart mill-imballaġġ, biex jiġu stabbiliti l-ispeċifikazzjonijiet tat-tikketti jew trademarks li jippermettu li jiġu rikonoxxuti l-basktijiet tal-plastik kompostibbli fl-Unjoni Ewropea kollha, il-basktijiet tal-plastik kompostibbli li jitqiegħdu fis-suq tat-territorju nazzjonali għandhom ikunu mmarkati skont ir-regolamenti komunitarji li huma approvati.

Artikolu 6. *Kampanji ta’ sensibilizzazzjoni u informazzjoni.*

1. Il-Ministeru tal-Agrikoltura u s-Sajd, l-Ikel u l-Ambjent u l-komunitajiet awtonomi, bħala awtoritajiet kompetenti, għandhom iwettqu kampanji ta’ informazzjoni għall-pubbliku dwar il-miżuri adottati f’dan id-Digriet Reġju kif ukoll il-kampanji ta’ sensibilizzazzjoni dwar il-konsegwenzi negattivi għall-ambjent ikkawżati mill-konsum eċċessiv ta’ kull xorta ta’ basktijiet tal-plastik u l-effetti tar-rimi tagħhom, u għandhom jippromwovu l-applikazzjoni tal-prinċipju tal-ġerarkija tal-iskart. Dawn il-kampanji għandhom jinkludu informazzjoni dwar il-kontenitur fejn għandhom jintremew il-basktijiet tal-plastik, kompostibbli u mhux kompostibbli, ladarba jsiru skart.

Dawn il-kampanji għandhom isiru, għall-inqas, fl-ewwel sena wara d-dħul fis-seħħ ta’ dan id-Digriet Reġju u jistgħu jinżammu maż-żmien jekk jitqies meħtieġ biex jinkisbu l-għanijiet stabbiliti.

2. L-entitajiet lokali u n-negozjanti jistgħu wkoll iwettqu kampanji ta’ informazzjoni u sensibilizzazzjoni skont il-kampanji tal-awtoritajiet kompetenti.

3. Il-kampanji mwettqa mill-awtoritajiet kompetenti jistgħu jingħataw finanzjament mis-sistemi kollettivi ta’ responsabbiltà estiża fil-qafas tal-ftehimiet ta’ finanzjamemt li dawn is-sistemi għandhom mal-muniċipalitajiet awtonomi jew fejn xieraq, ma’ entitajiet lokali.

KAPITOLU III

**Reġistru ta’ Produtturi ta’ Prodotti**

Artikolu 7. *Ħolqien tar-Reġistru ta’ Produtturi ta’ Prodotti*

1. Għandu jinħoloq ir-Reġistru ta’ Produtturi ta’ Prodottim ta’ natura amministrattiva u dikjarattiva, li għandu jiġi assenjat lid-Direttorat Ġenerali tal-Kwalità u l-Evalwazzjoni Ambjentali u l-Ambjent Naturali fil-Ministeru tal-Agrikoltura u s-Sajd, l-Ikel u l-Ambjent.

2. Ir-Reġistru ta’ Produtturi ta’ Prodotti għandu jiġi organizzat f’sezzjonijiet ta’ produtturi u jiġbor informazzjoni dwar it-tqegħid fis-suq ta’ prodotti għall-konformità mal-obbligi ta’ informazzjoni fil-qasam tal-ġestjoni tal-iskart. Ir-Reġistru ta’ Produtturi ta’ Prodotti għandu jkun fih, mill-inqas, is-sezzjoni ta’ manifatturi ta’ basktijiet tal-plastik.

Permezz tal-istandards regolatorji fir-rigward tal-iskart, jistgħu jiġu stabbiliti sezzjonijiet ġodda tar-Reġistru ta’ Produtturi ta’ Prodotti bil-kontenut iddeterminat minnhom.

Artikolu 8. *Reġistrazzjoni tal-manifatturi ta’ basktijiet tal-plastik fir-Reġistru tal-Produtturi ta’ Prodotti.*

Il-manifatturi ta’ basktijiet tal-plastik għandhom jirreġistraw fis-sezzjoni tal-manifatturi ta’ basktijiet tal-plastik tar-Reġistru ta’ Produtturi ta’ Prodotti tal-Ministeru tal-Agrikoltura u s-Sajd, l-Ikel u l-Ambjent fi żmien tliet xhur mid-data tad-dħul fis-seħħ ta’ dan id-Digriet Reġju. Meta jirreġistraw, għandhom jipprovdu l-informazzjoni stabbilita fl-ewwel paragrafu tal-Anness, li se tkun pubblika. L-informazzjoni personali se tkun protetta bir-regolamenti kurrenti tal-Istat dwar il-protezzjoni tal-informazzjoni personali.

Artikolu 9. *Obbligi ta’ informazzjoni dwar basktijiet tal-plastik.*

Il-manifatturi tal-basktijiet tal-plastik għandhom jiġbru l-informazzjoni li tinsab fit-tieni paragrafu tal-Anness II, relatata mal-basktijiet li jkunu tqiegħdu fis-suq nazzjonali f’kull sena kalendarja. Din l-informazzjoni għandha tintbagħat lill-Ministeru tal-Agrikoltura u s-Sajd, l-Ikel u l-Ambjent qabel il-31 ta’ Marzu tas-sena ta’ wara dik imsemmija, bil-għan li tiġi ppreparata l-informazzjoni dwar basktijiet tal-plastik li għandha tiġi pprovduta lill-Kummissjoni Ewropea skont ir-regolamenti kurrenti, u li tiġi ppubblikata fuq bażi annwali.

L-informazzjoni pprovduta mill-manifatturi ta’ basktijiet tkun aċċessibbli għall-awtoritajiet kompetenti għal skopijiet ta’ spezzjoni u kontroll.

KAPITOLU IV

**Sistema penali**

Artikolu 10. *Sistema penali.*

In-nuqqas ta’ konformità mad-dispożizzjonijiet ta’ dan id-Digriet Reġju jkun ippenalizzat skont id-dispożizzjonijiet tal-Liġi 22/2011, tat-28 ta’ Lulju, dwar l-iskart u l-art ikkontaminata

L-ewwel dispożizzjoni addizzjonali. *Rapport dwar l-applikazzjoni tad-Digriet Reġju u r-reviżjoni tal-miżuri proposti.*

Qabel l-1 ta’ Jannar 2023, il-Ministeru tal-Agrikoltura u s-Sajd, l-Ikel u l-Ambjent għandu jħejji rapport li jevalwa l-effikaċja tal-miżuri previsti f’dan id-Digriet Reġju biex jitnaqqas il-konsum ta’ basktijiet tal-plastik, tinbidel l-imġiba tal-konsumaturi u tiġi promossa l-prevenzjoni tal-iskart. Jekk l-evalwazzjoni turi li l-miżuri adottati ma jkunux effikaċi, il-Ministeru tal-Agrikoltura u s-Sajd, l-Ikel u l-Ambjent għandu jeżamina modi oħra possibbli biex inaqqas il-konsum ta’ basktijiet tal-plastik u għandu jippreżenta proposta regolatorja ġdida fejn xieraq.

It-tieni dispożizzjoni addizzjonali. *Konformità mat-tieni dispożizzjoni addizzjonali tal-Liġi 22/2011, tat-28 ta’ Lulju.*

Il-miżuri previsti f’dan id-Digriet Reġju għal basktijiet tal-plastik ħfief jippermettu konformità mad-dispożizzjonijiet tat-tieni dispożizzjoni addizzjonali tal-Liġi 22/2011, tat-28 ta’ Lulju, b’mod partikolari, fir-rigward tal-istabbiliment tal-kalendarju msemmi fil-taqsima 3.

Il-grupp ta’ ħidma msemmi fit-taqsima 4 tat-tieni dispożizzjoni addizzjonali tal-Liġi 22/2011, tat-28 ta’ Lulju, se jkun il-grupp ta’ ħidma għall-imballaġġ u l-iskart mill-imballaġġ tal-Kumitat ta’ koordinazzjoni dwar l-iskart, fid-Direttorat Ġenerali tal-Kwalità u l-Evalwazzjoni Ambjentali u l-Ambjent Naturali.

It-tielet dispożizzjoni addizzjonali. *Informazzjoni dwar basktijiet tal-plastik għas-sena 2017.*

L-informazzjoni dwar il-basktijiet tal-plastik imqiegħda fis-suq nazzjonali fis-sena 2017 għandha tintbagħat mill-manifatturi tal-basktijiet fi żmien tliet xhur mir-reġistrazzjoni tagħhom fir-Reġistru ta’ Produtturi ta’ Prodotti.

Ir-raba’ dispożizzjoni addizzjonali. *Ebda żieda fl-infiq pubbliku.*

Il-miżuri li jinsabu f’dan id-Digriet Reġju għandhom jiġu indirizzati mir-riżorsi umani u materjali eżistenti fl-Amministrazzjoni Ġenerali tal-Istat. Dawn il-miżuri ma jistgħux jiġġeneraw żieda fl-infiq pubbliku fl-ebda każ.

Dispożizzjoni derogatorja unika. *Revoka ta' leġiżlazzjoni.*

Dawk id-dispożizzjonijiet kollha li jopponu, jikkontradixxu jew huma inkompatibbli mad-dispożizzjonijiet ta’ dan id-Digriet Reġju huma revokati.

L-ewwel dispożizzjoni finali. *Titoli ta’ kompetenza.*

Dan id-Digriet Reġju huwa ta’ natura bażika u maħruġ skont id-dispożizzjonijiet tal-Artikolu 149.1, ir-regoli 13 u 23, tal-Kostituzzjoni, li jagħtu lill-Istat is-setgħa esklussiva f’termini ta’ regolamenti u koordinazzjoni tal-ippjanar ġenerali tal-attività ekonomika u f’termini ta’ leġiżlazzjoni bażika dwar il-protezzjoni tal-ambjent, rispettivament.

It-tieni dispożizzjoni finali. *Inkorporazzjoni tal-Liġi tal-Unjoni Ewropea.*

Permezz ta’ dan id-Digriet Reġju għandha tiġi inkorporata fl-ordinament ġuridiku Spanjol id-Direttiva (UE) 2015/720 tal-Parlament Ewropew u tal-Kunsill tad-29 ta’ April 2015, li temenda d-Direttiva 94/62/KE rigward it-tnaqqis tal-konsum tal-basktijiet tal-plastik ħfief.

It-tielet dispożizzjoni finali. *Awtorizzazzjoni ta’ żvilupp.*

Il-persuna nominata tal-Ministeru tal-Agrikoltura u s-Sajd, l-Ikel u l-Ambjent hija awtorizzata li tadotta, fil-kamp ta’ applikazzjoni tal-kompetenzi tagħha, id-dispożizzjonijiet meħtieġa għall-applikazzjoni u l-iżvilupp tad-dispożizzjonijiet ta’ dan id-Digriet Reġju, u b’mod partikolari, biex tadatta l-annessi għad-dispożizzjonijiet u l-emendi li jistabbilixxu l-istandards internazzjonali, id-dritt tal-Unjoni Ewropea, u, fejn xieraq, il-konklużjonijiet li jirriżultaw mir-rapporti msemmija fl-ewwel dispożizzjoni addizzjonali.

Ir-raba’ dispożizzjoni finali. *Dħul fis-seħħ.*

Dan id-digriet irjali għandu jidħol fis-seħħ fil-jum wara l-pubblikazzjoni tiegħu fil-“Gazzetta Uffiċjali tal-Istat”.

Mogħti f’Madrid, it-18 ta’ Mejju 2018.

FELIPE R.

Il-Ministru tal-Agrikoltura u s-Sajd, l-Ikel u l-Ambjent,

ISABEL GARCÍA TEJERINA

**ANNESS I**

**Prezzijiet gwida tal-basktijiet tal-plastik**

*Prezz gwida tal-basktijiet tal-plastik skont il-ħxuna tagħhom*

Basktijiet ta’ inqas minn 15-il mikron maħsuba għal użi differenti minn dawk elenkati fid-definizzjoni ta’ basktijiet ħfief ħafna tal-Artikolu 3d): 5 ċenteżmi tal-euro għal kull basket.

Basktijiet ta’ ħxuna bejn 15 u 49 mikron: 15 ċenteżmi tal-euro għal kull basket.

Basktijiet ta’ ħxuna daqs jew aktar minn 50 mikron: 15 ċenteżmi tal-euro għal kull basket.

Basktijiet ta’ ħxuna daqs jew aktar minn 50 mikron, b’kontenut daqs jew aktar minn 50% ta’ plastik riċiklat iżda inqas minn 70 %: 10 ċenteżmi tal-euro għal kull basket.

**ANNESS II**

**Reġistrazzjoni u informazzjoni annwali li għandha tiġi pprovduta lir-Reġistru ta’ Produtturi ta’ Prodotti fir-rigward ta’ basktijiet tal-plastik**

1. Informazzjoni relatata mar-reġistrazzjoni fir-Reġistru ta’ Produtturi ta’ Prodotti.

Meta jirreġistraw, il-manifatturi tal-basktijiet tal-plastik ikunu meħtieġa jipprovdu u jaġġornaw l-informazzjoni li ġejja:

a) Isem u indirizz tal-manifattur jew tar-rappreżentant awtorizzat tiegħu, inkluż il-kodiċi postali, post, triq u numru, pajjiż, numru tat-telefown, numru tal-faks, indirizz elettroniku u persuna ta’ kuntatt. Fil-każ ta’ rappreżentant awtorizzat, għandhom jiġu pprovduti wkoll id-dettalji tal-kuntatt tal-manifattur li jkun qed jirrappreżenta.

b) Numru ta’ identifikazzjoni tat-taxxa Ewropew jew in-numru ta’ identifikazzjoni tat-taxxa nazzjonali.

c) Dikjarazzjoni tal-verità tal-informazzjoni pprovduta.

2. Informazzjoni annwali dwar il-basktijiet tal-plastik imqiegħda fis-suq nazzjonali li għandha tiġi pprovduta mill-manifatturi.

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| Ħxuna(mikrons) | Basktijiet tal-plastik tal-polietilen ta’ densità għolja | | | | Basktijiet tal-plastik tal-polietilen ta’ densità baxxa | | | | Basktijiet tal-plastik kompostibbli | | | Basktijiet ta’ tip ieħor ta’ plastik | | |
| Unitajiet | Piż unitarju (g kull basket) | Piż (tunnellata) | Kontenut ta’ plastik riċiklat (%) | Unitajiet | Piż unitarju (g kull basket) | Piż (tunnellata) | Kontenut ta’ plastik riċiklat (%) | Unitajiet | Piż unitarju (g kull basket) | Piż (tunnellata) | Unitajiet | Piż unitarju (g kull basket) | Piż (tunnellata) |
| Inqas minn 15 u distribuzzjoni b’xejn |  |  |  |  |  |  |  |  |  |  |  |  |  |  |
| Inqas minn 15 u distribuzzjoni mhux b’xejn |  |  |  |  |  |  |  |  |  |  |  |  |  |  |
| Minn 15 sa 49 |  |  |  |  |  |  |  |  |  |  |  |  |  |  |
| Daqs jew aktar minn 50 |  |  |  |  |  |  |  |  |  |  |  |  |  |  |